**Csongrád Város Polgármesterétől „M”**

**Száma:** Szo/54-1/2022

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2022. január 27-ei ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A képviselő-testület 2020. február 20-i ülésén fogadta el az új rendeletét a települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendeletet (a továbbiakban: R.).

A Csongrád–Csanád Megyei Kormányhivatal Hatósági Főosztály Törvényességi Felügyeleti Osztálya (a továbbiakban: Törvényességi Felügyeleti Osztály) szociális és gyermekvédelmi tárgyú rendeletek célellenőrzése miatt 2021. évben bekérte a fenti számú helyi rendeletünket.

A Törvényességi Felügyeleti Osztály a CS/B01/05949-2/2021. iktatószámú levelében szakmai segítségnyújtás keretében az alábbi észrevételeket tette:

* a R. nemcsak felnőttekre, hanem gyermekekre tekintettel is rendelkezik pénzbeli támogatásokról és a jelenlegi felhatalmazó rendelkezés **nem jelöli meg a gyermekek védelméről és a gyámügyi igazgatásról szóló 1997. évi XXXI. tv. (a továbbiakban: Gyvt.) 18.§(2) bekezdését**,
* A R. 8. §-a szerint: „Nem állapítható meg rendkívüli települési támogatás annak a jövedelemmel nem rendelkező aktív korú személynek, aki, illetve akinek házastársa/élettársa álláskeresőként a Csongrád Megyei Kormányhivatal, Csongrádi Járási Hivatal Foglalkoztatási Osztályának nyilvántartásában nem szerepel. „

**A bírósági gyakorlat szerint a kritikus élethelyzetben lévőktől a szociális ellátás megtagadása a fenti indok alapján nem elfogadható**.

A fentiek miatt javaslom a R. felhatalmazó rendelkezésének kijavítását az alábbiak szerint :

„Csongrád Városi Önkormányzat Képviselő-testülete a szociális igazgatásról és szociális ellátásokról szóló [1993. évi III. törvény 1. § (2) bekezdés](https://njt.hu/jogszabaly/1993-3-00-00)ében, a [26. §](https://njt.hu/jogszabaly/1993-3-00-00)-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország [Alaptörvénye 32. cikk (1) bekezdés a) pont](https://njt.hu/jogszabaly/2011-4301-02-00)jában, [(2) bekezdés](https://njt.hu/jogszabaly/2011-4301-02-00)ében kapott felhatalmazás alapján, Magyarország helyi önkormányzatairól szóló [2011. évi CLXXXIX. törvény 13. § (1) bekezdés](https://njt.hu/jogszabaly/2011-189-00-00) 8a) pontjában, valamint a szociális igazgatásról és szociális ellátásokról szóló [1993. évi III. törvény 10. § (1) bekezdés](https://njt.hu/jogszabaly/1993-3-00-00)e és a [25. § (3) bekezdés b) pont](https://njt.hu/jogszabaly/1993-3-00-00)ja valamint **a gyermekek védelméről és a gyámügyi igazgatásról szóló 1997. évi XXXI. törvény 18.§(2) bekezdése** szerinti feladatkörében eljárva a következőt rendeli el.”

**A bírósági gyakorlatot figyelembe véve javaslom a R. 8.§-nak hatályon kívül helyezését.**

A képviselő-testület 2021. augusztus 30-ai ülésén döntött az Időskorúak támogatásának 2022. január 1-jei bevezetéséről. Ennek értelmében technikai jelleggel a R.5.§-nak (1) bekezdésében a felsorolást az alábbi j) ponttal szükséges kiegészíteni:

j)Időskorúak támogatása

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális helyzetét és indokolt esetben javaslatot tesz a rendelet módosítására, kiegészítésére, aktualizálására.

**A R.-ben foglalt jogosultsági feltételek/jövedelemhatárok megemelésére az alábbi indokok miatt kívánok javaslattal élni**:

2020. január 1-óta a kötelező legkisebb munkabér (minimálbér), garantált bérminimum, közfoglalkoztatási minimálbér az alábbiak szerint emelkedett:

|  |  |  |  |
| --- | --- | --- | --- |
|  | **2020.év** | **2021.év** | **2022.év** |
| kötelező legkisebb munkabér (minimálbér Ft) | 161.000 | 167.400 | 200.000 |
| garantált bérminimum (Ft) | 210.600 | 219.000 | 260.000 |
| közfoglalkoztatási bér (Ft) | 81.530 | 85.000 | 100.000 |
| garantált közfoglalkoztatási bér (Ft) | 106.555 | 110.815 | 130.000 |

2022. január 1-től a minimálbér **nettó összege** 133.000 Ft, a garantált bér nettó összege 172.900 Ft, közfoglalkoztatási bér esetén 66.500 Ft lett. (Megjegyezés: a családi és egyéb adókedvezmények a nettó összeget módosíthatják)

A nyugdíjak/ nyugdíjszerű ellátások mértéke 2021. évben két alkalommal, majd 2022. január 01-től újból további 5 %-kal növekedett. Az árvaellátás alapösszege is módosult (50.000 Ft/hó/gyermek).

A családi pótlék, GYES (gyermekgondozást segítő ellátás), GYET (gyermeknevelési támogatás), FHT (foglalkozást helyettesítő támogatás) összege nem változott. Az öregségi nyugdíj legkisebb összege sem változott már hosszú évek óta.

|  |  |
| --- | --- |
|  | **Összege ( Ft/hó)** |
| **Családi pótlék** | *a)* egygyermekes család esetén 12 200 forint,  *b)* egy gyermeket nevelő egyedülálló esetén 13 700 forint,  *c)* kétgyermekes család esetén gyermekenként 13 300 forint,  *d)* két gyermeket nevelő egyedülálló esetén gyermekenként 14 800 forint,  *e)* három- vagy többgyermekes család esetén gyermekenként 16 000 forint,  *f)* három vagy több gyermeket nevelő egyedülálló esetén gyermekenként 17 000 forint,  *g)* tartósan beteg, illetve súlyosan fogyatékos gyermeket nevelő család esetén, valamint a gyermekotthonban, javítóintézetben, büntetés-végrehajtási intézetben vagy szociális intézményben élő, a nevelőszülőnél elhelyezett, vagy a [Gyvt. 72. § (1) bekezdése](https://optijus.hu/optijus/lawtext/99700031.TV/tvalid/2021.12.1./tsid/lawrefP(72)B(1)) alapján ideiglenes hatállyal elhelyezett tartósan beteg, illetve súlyosan fogyatékos gyermek után, továbbá a gyámhatóság által a szülői ház elhagyását engedélyező határozatban megjelölt személy esetén tartósan beteg, illetve súlyosan fogyatékos gyermek után 23 300 forint,  *h)* tartósan beteg, illetve súlyosan fogyatékos gyermeket nevelő egyedülálló esetén a tartósan beteg, illetve súlyosan fogyatékos gyermek után 25 900 forint,  *i)* a 7. § (2) bekezdése szerinti személy esetén - a (2) bekezdésben foglaltak kivételével - 20 300 forint,  *j)* a gyermekotthonban, javítóintézetben, büntetés-végrehajtási intézetben vagy szociális intézményben élő, a nevelőszülőnél elhelyezett, vagy a [Gyvt. 72. § (1) bekezdése](https://optijus.hu/optijus/lawtext/99700031.TV#sidlawrefP(72)B(1)) alapján ideiglenes hatállyal elhelyezett, a *g)* vagy a *h)* pont alá nem tartozó gyermek esetén, a gyámhatóság által a szülői ház elhagyását engedélyező határozatban megjelölt személy esetén, ha a gyermek nem tartozik a *g)* vagy a *h)* pont alá, valamint a 8. § (3) bekezdése alá tartozó személy esetén 14 800 forint. |
| **GYES/GYET** | 28.500 ,- |
| **FHT** | 22.800,- |
| **Öregségi nyugdíj legkisebb összege** | 28.500,- |

A szociális rászorultságtól függő pénzbeli és természetbeni ellátások törvényben, helyi rendeletben rögzített jogosultsági jövedelemhatárai az öregségi nyugdíj legkisebb összegének (28.500 Ft) meghatározott %-os mértékéhez kötődnek.

A globális nyersanyagárak, szállítási költségek, a világpiaci élelmiszerárak (elsősorban a gabona, zöldség, gyümölcs, hús) jelentősen megemelkedtek az elmúlt időszakban, mely a hazai háztartások fogyasztási kiadásaiban is megmutatkozik. A pénzünk vásárlóereje nagymértékben romlott a tavalyi évben.

A fentiek miatt indokolt a különböző jogcímen adható települési támogatások jövedelemhatárának a megemelése is.

**Rendkívüli települési támogatás**

6.§(1) „Rendkívüli települési támogatás nyújtható:

a) élelmiszerre,

b) mindennapi életvitelt negatívan befolyásoló nem tervezhető körülmény megoldására,

c) létfenntartást veszélyeztető helyzetbe került személynek.

(2) Az (1) bekezdésben meghatározott esetben a rendkívüli települési támogatásra jogosult az a személy,

a) akinek az 1 főre számított családi jövedelme az öregségi nyugdíj mindenkori legkisebb összegének 160%-át nem haladja meg,

b) egyedül élő, illetve gyermekét egyedül nevelő szülő esetén jövedelme az öregségi nyugdíj mindenkori legkisebb összegének 200%-át nem haladja meg.”

**Javaslom, hogy a rendelet 6.§ (2) bekezdésében**

1. **pontjában a „160%-át”** **szövegrész helyébe „180 %-át”**
2. **pontjában a „200%” szövegrész helyébe „220 %-át”szöveg kerüljön.**

A módosítás következtében a jövedelemhatár az a) pont esetén 45.600 Ft-ról 51.300 Ft-ra, b) pont esetén 57.000 Ft-ról 62.700 Ft-ra változna.

7. § (1) „Rendkívüli települési támogatás állapítható meg annak a létfenntartást veszélyeztető helyzetbe került személynek, akinek a családjában az 1 főre jutó jövedelem nem haladja meg az öregségi nyugdíj mindenkori legkisebb összegének a 220%-át az i.) pontban foglalt esetben az öregségi nyugdíj mindenkori legkisebb összegének 250%-át -, és önmaga vagy családja létfenntartásáról gondoskodni nem tud, mert:

a) tartós betegsége vagy rokkantsága miatt, jelentős jövedelem kiesése következett be, vagy

b) a lakhatását biztosító épületben természeti csapás, földrengés, víz, vihar, jégeső, rendkívüli mértékű csapadék, tűz jelentős kárt okozott vagy,

c) bűncselekmény áldozata, sérelmére elkövetett bűncselekményből anyagi kára keletkezett vagy

d) nyugdíja vagy megváltozott munkaképességű személyek ellátásairól és egyéb törvények módosításáról szóló 2011. évi CXCI. tv. 3. § /1/ bekezdése szerint folyósított ellátásának kifizetése a jogosultság megállapításának elbírálása miatt késik, vagy

e) önhibáján kívül legfeljebb 2 havi lakbérhátraléka halmozódott fel, és azt önerőből nem tudja kielégíteni vagy

f) nagyobb összegű váratlan kiadását vagy havi 15.000 Ft feletti társadalombiztosításba be nem fogadott gyógyszer, gyógyászati segédeszköz, étrend kiegészítő készítmény kiadását önerőből nem tudja kiegyenlíteni vagy

g) gyermeke nevelésével, gondozásával kapcsolattartásával a gyermek fogadásával, a gyermek egészségügyi ellátásával a gyermek családba való visszahelyezése során felmerülő anyagi problémát önerőből megoldani nem tudja vagy

h) a családjában baleset miatt súlyos egészségügyi károsodás, vagy anyagi kár keletkezett.

i) Egy fős háztartásban él és a 60 liter űrtartalmú hulladékgyűjtésére szolgáló edényzet megvásárlása miatt anyagi veszélyhelyzetbe került.

(2) A települési támogatás összege:

a) Az (1) bekezdés a-h) pontjaiban meghatározott esetekben elérheti a tényleges költség mértékét, de nem haladja meg az öregségi nyugdíj mindenkori legkisebb összegét.

b) Az (1) bekezdés i) pontjában meghatározott esetben legfeljebb 4.000,- Ft, amennyiben a kérelmező igazolja a hulladékgyűjtésére szolgáló edényzet megvásárlását, és a szolgáltatónál történő egyedi közszolgáltatási szerződése megkötését.”

**Javaslom, hogy a rendelet 7.§ (1) bekezdése helyébe az alábbi szöveg kerüljön:**

**„ (1) Rendkívüli települési támogatás állapítható meg annak a létfenntartást veszélyeztető helyzetbe került személynek, akinek a családjában az 1 főre jutó jövedelem nem haladja meg az öregségi nyugdíj mindenkori legkisebb összegének a 300%-át és önmaga vagy családja létfenntartásáról gondoskodni nem tud, mert:”**

A módosítás következtében a jövedelemhatár 62.700 Ft-ról 85.500 Ft-ra változna.

A 60 literes űrtartalmú hulladékgyűjtésére szolgáló edényzet megvásárlására nyújtott támogatást a lakosság nem veszi igénybe, (2019. évben: 1,2020. évben:0 2021.évben: 0 fő), így javaslom annak hatályon kívül helyezését.

**Javaslom, hogy a rendelet 7.§ (1) bekezdés i) pontja, 7.§ (2) bekezdés b) pontja legyen hatályon kívül helyezve.**

**Agyhártyagyulladás elleni védőoltás támogatására nyújtott települési támogatás**

14. § (1) „Az agyhártyagyulladás elleni védőoltás támogatására nyújtott települési támogatásra jogosult az a kérelmező,

a) aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

b) az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át,

c) aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

c) aki Csongrád város közigazgatási területén működő gyógyszertári igazolást csatol be a (Menningococcus B elleni) Bexsero oltóanyag költségéről.”

**Javaslom, hogy a rendelet 14.§ (1) bekezdés**

**b) pontjában a „450%-át”** **szövegrész helyébe „500 %-át”szöveg kerüljön.**

A módosítás következtében a jövedelemhatár 128.250 Ft-ról 142.500 Ft-ra változna.

**Települési támogatás temetési költségekhez való hozzájárulásra**

17.§ (1) „Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 300%-át.”

**Javaslom, hogy a rendelet 17.§ (1) bekezdésében a „300%-át”** **szövegrész helyébe „350 %-át”szöveg kerüljön.**

A módosítás következtében a jövedelemhatár 85.500 Ft-ról 99.750 Ft-ra változna.

**Gyógyszerkiadások viseléséhez nyújtott települési támogatás**

18. § (1) „Gyógyszerkiadások viseléséhez nyújtott települési támogatásra jogosult:

a) az a szociálisan rászorult személy, akinek családjában az egy főre jutó havi jövedelem az öregségi nyugdíj mindenkori legkisebb összegének 275%-át nem haladja meg, és a családban az összes jövedelem 7%-át eléri a társadalombiztosítási támogatásba befogadott gyógyszerköltség.

b) az az egyedül élő személy, akinek az egy főre jutó jövedelme az öregségi nyugdíj mindenkori legkisebb összegének 300%-át nem haladja meg, és az összes jövedelmének 7%-át a társadalombiztosítási támogatásba befogadott gyógyszerköltség eléri.”

**Javaslom, hogy a rendelet 18.§ (1) bekezdésében**

**a) pontjában a „275%-át”** **szövegrész helyébe „300 %-át”**

**b) pontjában a „300%-át”** **szövegrész helyébe „350 %-át”szöveg kerüljön.**

A módosítás következtében a jövedelemhatár az a) pont esetén 78.375 Ft-ról 85.500 Ft-ra, a b) pont esetén 85.500 Ft-ról 99.750 Ft-ra változna.

**A veszélyhelyzet miatti jövedelem kieséséhez nyújtott települési támogatás**

18/A. §(1) „Települési támogatás nyújtható annak a személynek, akinek munkaviszonya a koronavírus járvány okozta gazdasági válság következtében került megszüntetésre rendes felmondással a munkáltató részéről vagy ugyanezen oknál fogva közös megegyezéssel, és családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 500 %-át. A támogatásra való jogosultság további feltétele a Foglalkoztatási Osztálynál történő regisztráció.

(2) A támogatás összege az öregségi nyugdíj mindenkori legkisebb összegének 200 %-a, legfeljebb 250 %-a.

(3) Amennyiben a kérelmező végkielégítésre jogosult, a támogatási kérelmet a végkielégítés lejártát követő hónap 01. napjától nyújthatja be a szociális ügyekkel foglalkozó irodának.

(3a)

Amennyiben a kérelmező álláskeresési ellátásra jogosult, a támogatás iránti kérelmet az álláskeresési ellátás kimerítését követően nyújthatja be a szociális ügyekkel foglalkozó irodának.

(4) A kérelmezőnek munkáltatói okirattal kell igazolni a munkaviszony megszűnését és a végkielégítésre vonatkozó jogosultságot valamint az álláskeresőként való nyilvántartásba vételt.

(5) Nem jogosult támogatásra az, aki egyéni vállalkozói vagy őstermelői tevékenységet folytat.”

A fenti rendelkezést a koronavírus járvány első hulláma idején, 2020.március 18. napján alkotta meg a Polgármester. A rendelkezés elfogadása óta a munkaerő piaci viszonyok megváltoztak, magas számú munkaerőhiány alakult ki, így a fenti települési támogatás oka fogyottá vált.

**Javaslom, hogy a rendelet 10. számú alcíme és a 18/A.§-a teljes egészében legyen hatályon kívül helyezve.**

**Köztemetés**

19.§ (2) „A polgármester a köztemetés megtérítési kötelezettség előírása esetén, amennyiben annak megfizetése súlyosan veszélyeztetné a kötelezett megélhetését, méltányosságból engedélyezhet:

a) csökkentést, ha a kötelezett személynek a havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének a kétszeresét nem éri el,

b) részletfizetést, ha a kötelezett személy havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének háromszorosát nem éri el.”

**Javaslom, hogy a rendelet 19.§ (2) bekezdés**

**b) pontjában a „háromszorosát”** **szövegrész helyébe „400 %-át” szöveg kerüljön.**

A módosítás következtében a jövedelemhatár 85.500 Ft-ról 114.000 Ft-ra változna.

**Tisztelt Képviselő-testület!**

A Szociális és Lakásügyi Iroda folyamatosan figyelemmel kíséri a lakosság szociális és egészségügyi helyzetét és a megváltozott körülmények esetén javaslattal él a rendelet módosítására, kiegészítésére vagy új ellátási forma bevezetésére.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület a jelenlegi makrogazdasági helyzetet figyelembe véve felelősséggel kívánja kezelni a helyi közösség szociális biztonságának erősítését a települési támogatások biztosításával.

***2.Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítsége lehetőségét, ami az életminőségben, így az egészségi állapot javulásában jelenthet pozitív elmozdulást.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 20.22. évi költségvetésben kerülnek biztosításra.

Csongrád, 2022. január 11.

Bedő Tamás

polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II. 21.)önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőt rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet bevezető része helyébe a következő rendelkezés lép:

„Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.”

**2. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 5. § (1) bekezdése a következő j) ponttal egészül ki:

„*j)* Időskorúak támogatása”

**3. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 6. § (2) bekezdés a) pontjában a „160%-át” szövegrész helyébe a „180 %-át” szöveg,

*b)* 6. § (2) bekezdés b) pontjában a „200%-át” szövegrész helyébe a „220 %-át” szöveg,

*c)* 7. § (1) bekezdés nyitó szövegrészében az „a 220%-át az i.) pontban foglalt esetben az öregségi nyugdíj mindenkori legkisebb összegének 250%-át -,” szövegrész helyébe a „300 %-át” szöveg,

*d)* 14. § (1) bekezdés b) pontjában a „450%-át” szövegrész helyébe az „500 %-át” szöveg,

*e)* 17. § (1) bekezdésében a „300%-át” szövegrész helyébe a „350 %-át” szöveg,

*f)* 18. § (1) bekezdés a) pontjában a „275%-át” szövegrész helyébe a „300 %-át” szöveg,

*g)* 18. § (1) bekezdés b) pontjában a „300%-át” szövegrész helyébe a „350 %-át” szöveg,

*h)* 19. § (2) bekezdés b) pontjában a „háromszorosát” szövegrész helyébe a „400 %-át” szöveg

lép.

**4. §**

Hatályát veszti A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 7. § (1) bekezdés i) pontja,

*b)* 7. § (2) bekezdés b) pontja,

*c)* 8. §-a,

*d)* 18/A. § címe,

*e)* 10. alcím címe,

*f)* (1)–(5) bekezdése.

**5. §**

Ez a rendelet 2022. február 1-jén lép hatályba.

Általános indokolás

Csongrád Városi Önkormányzat képviselő-testülete által elfogadott  *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet* szabályozza a különböző élethelyzetekben nyújtható települési támogatások formáit, feltételeit.

A Csongrád–Csanád Megyei Kormányhivatal Hatósági Főosztály Törvényességi Felügyeleti Osztálya 2021.évben célellenőrzést végzett a szociális és gyermekvédelmi tárgyú rendeletek vonatkozásában. Az ellenőrzés során felmerült észrevételeket a képviselő-testület megfontolta, és ezt követően a R. felhatalmazó rendelkezése kiegészítésre került az előterjesztésben foglaltak szerint, a hivatkozott 8.§ pedig hatályon kívül helyezésre került.

Részletes indokolás

**A 2. §-hoz**

Az Időskorúak települési támogatásának bevezetéséről 2021. augusztus 30-ai ülésén döntött a képviselő-testület. Ez a rendelkezés 2022.január 1-én lépett hatályba. A R. 5.§ (1) bekezdése sorolja fel a különböző jogcímeken adható települési támogatásokat. Ezen felsorolás kiegészítése indokolt az új támogatási formával.

**A 3. §-hoz**

A minimálbér/garantált bérminimum, nyugdíjak és nyugdíjszerű ellátások minden évben emelkednek. Az öregségi nyugdíj legkisebb összege viszont hosszú évek óta változatlanul 28.500 Ft.

 A szociális rászorultságtól függő pénzbeli és természetbeni ellátások törvényben, helyi rendeletben rögzített jogosultsági jövedelemhatárai az öregségi nyugdíj legkisebb összegének (28.500 Ft) meghatározott %-os mértékéhez kötődnek.

A bérek emelkedése és egyéb gazdasági tényezők ( nyersanyagárak, szállítási költségek, a élelmiszerárak) jelentősen megemelkedtek az elmúlt időszakban, mely a hazai háztartások fogyasztási kiadásaiban is megmutatkozik.

A fenti miatt indokolt a különböző jogcímen adható települési támogatások jövedelemhatárának megemelése is.

**A 4. §-hoz**

Hatályon kívül helyező rendelkezéseket tartalmaz.